สมาคมโรงแรมไทยเสนอนายกฯ 4 ข้อ เลิกกักตัว ทัวร์จีน
ถ้าทั้ง 2 ฝ่ายคุมโรคดีแล้ว แถมทวงค่าที่พักเฝ้าระวัง จ่อพักหนี้ให้เกษตรกร 1 ปีรับฟัง 4 ข้อเสนอ กระตุ้นให้ธุรกิจกลับมาเร็วที่สุด ตบมุกใครเป็น รมว.กลาโหม หลังถูกทวงเงินให้ช่วยคุยกลาโหม รีบจ่ายค่าโรงแรมที่ร่วมเป็นศูนย์กักกันตัว ส่วนจุดรับเรื่องร้องเรียนทบทวนสิทธิ์ 5 พันที่กรมประชาสัมพันธ์ แม่ค้าหมูปิ้งสาวร่ำไห้อุ้มลูกวัย 2 เดือนยื่นเรื่อง หลังถูกระบุข้อมูลบัตรประชาชนไม่ถูกต้อง อุตตม ยันไม่ทิ้งกลุ่มลงทะเบียนไม่ผ่าน 1.7 ล้านคน อยู่ระหว่างหาวิธี ด้าน ก.เกษตรฯ ทำเถรตรง ระบุข้าราชการเสี่ยงผิดกฎหมายถ้าให้เงินเยียวยาชาวนาที่ยังไม่มีข้าวในนา ประกันสังคมส่อเค้าวุ่น บอร์ดไม่เห็นด้วยกับ รมว.แรงงานเพิ่มจ่ายค่าชดเชยว่างงานเหตุสุดวิสัยเป็น 75% ย้ำถ้าอยากเพิ่มให้ไปของบรัฐบาลหลังรัฐบาลมีมติต่อ พ.ร.ก.ฉุกเฉินไปอีก 1 เดือน ควบคู่ไปกับการนำมาตรการหลายอย่างออกมาบังคับใช้เพื่อสกัดการแพร่ระบาดของไวรัสโควิด-19 ในประเทศไทย พร้อมๆกับมาตรการเยียวยาประชาชนในแต่ละสาขาอาชีพ รวมถึงการคลายล็อกให้ดำเนินกิจกรรม 6 กลุ่ม 6 กิจการ อาทิ ตลาด ร้านขายอาหาร กิจการค้าปลีกค้าส่ง ทั้งซุปเปอร์มาร์เกต กิจกรรมในสวนสาธารณะ ฯลฯ ขณะที่ศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. เตือนถ้าการ์ดตกอาจจะระบาดรอบ 2 อย่างไรก็ตาม หลังผ่อนปรนพบหลายฝ่ายให้ความร่วมมือดีถึงแม้จะมีหลายกิจกรรมโดยเฉพาะเรื่องของการเดินทางโดยระบบขนส่งสาธารณะที่ยังไม่เข้มการเว้นระยะ รวมทั้งสถานที่ร้านค้าไม่ปฏิบัติตามที่ ศบค.กำหนดเกณฑ์กลางไว้ แต่ก็มีการปรับปรุงแก้ไข รวมทั้งสายตรวจร่วมออกตรวจสอบชี้แนะว่ากล่าวตักเตือน ทั้งนี้ ศบค.ออกมาเปิดเผยถ้ายอดติดเชื้อไม่พุ่ง 17 พ.ค. จะปลดล็อกระยะ 2 เป็นศูนย์การค้าขนาดใหญ่ประเภทขายเครื่องครัว-ซ่อมบ้านนายกฯชื่นชมทุกฝ่ายร่วมมือดีเมื่อเวลา 10.30 น. วันที่ 8 พ.ค. ที่สำนักงานคณะกรรมการป้องกันและปราบปรามยาเสพติด (ป.ป.ส.) พล.อ.ประยุทธ์ จันทร์โอชา นายกรัฐมนตรีและ รมว.กลาโหม ให้สัมภาษณ์ว่า ขอบคุณทุกภาคส่วน รวมทั้งประชาชนที่ร่วมมือกันจนทำให้ตัวเลขผู้ติดเชื้อโควิด-19 เหลือเพียงหลักหน่วย วันนี้สั่งการให้รวบรวมแบบอย่างที่ดีของผู้ประกอบการ ร้านค้าปลีก ร้านค้าย่อยต่างๆ ถ้าทุกคนช่วยกันแบบนี้จะทำให้เกิดความปลอดภัย ไว้วางใจ และทำให้เกิดความเชื่อมั่นในการออกมาใช้ชีวิตปกติ ถ้าเราไม่ทำแบบนี้แล้วถ้าเกิดการระบาดกลับมาอีก จะเดือดร้อนและลำบากมากกว่าเดิมผ่อนปรนเพิ่มขอประเมินอีกนิดนายกรัฐมนตรีกล่าวต่อว่า ฉะนั้นทุกคนต้องช่วยกัน รัฐบาลมีทุกมาตรการออกมาแล้ว แต่ถ้าทุกคนไม่ทำไม่ปฏิบัติตามก็มีปัญหา ขออย่าให้ทุกเรื่องเป็นความขัดแย้งเลย ทุกประเทศเจอปัญหาเช่นเดียวกันกับเรา และเราก็ถือว่าทำดีที่สุดของเราในปัจจุบัน รวมทั้งความร่วมมือจากต่างประเทศด้วย ขอให้ทุกคนอดทนและช่วยกัน รัฐบาลพยายามทำเต็มที่ ทยอยการช่วยเหลือออกมาตามลำดับ แต่เรามีคนจำนวนมากต้องดูแล ไม่รู้ว่าสถานการณ์จะยาวนานไปอีกแค่ไหน แต่ทำอย่างไรให้ประเทศปลอดภัยให้เร็วที่สุด และต้องระวังจากภายนอกด้วย คิดว่าระยะเวลาอันใกล้จะผ่อนปรนเปิดกิจการอย่างอื่นเพิ่มเติมอีก ขอประเมินกันอีกนิดรับ 17 พ.ค.จ่อคลายล็อกระยะ 2เมื่อถามว่า วันที่ 17 พ.ค. จะสามารถผ่อนปรนมาตรการระยะที่ 2 ใช่หรือไม่ นายกฯตอบว่า ใช่ ก็เตรียมไว้อย่างนั้นแหละ ส่วนนโยบายให้เกิดการจ้างงานในพื้นที่ต่างๆก็เพื่อกระตุ้นเศรษฐกิจและได้เริ่มขึ้นแล้ว ทำให้มีงานมีเงินเดือน และบางส่วนได้รับการชดเชยตามกฎหมาย หากมีเปิดโรงงานจะเริ่มจ้างงาน นั่นคือการฟื้นฟูแล้วและพัฒนาต่อไป อย่างสถานที่ท่องเที่ยว โรงแรมต่างๆเพื่อให้ทุกคนไว้วางใจกลับมาเที่ยวประเทศไทย อย่างการท่องเที่ยวเชิงสุขภาพจะมาก่อนหรือไม่ ไม่ได้เปิดกิจกรรมทุกประเภทพร้อมกันหมด เพราะอาจทำให้รวนไปหมด ตรงนี้ต้องเห็นใจรัฐบาลบ้าง พูดคุยภาคธุรกิจเอกชนส่วนใหญ่แล้ว ยืนยันรัฐบาลจะดูแลทุกคนให้ดีที่สุดมากเท่าที่จะทำได้ตามกรอบกฎหมาย และวงเงินงบฯที่มีอยู่ จะใช้เงินให้เกิดประสิทธิภาพ ขอให้เชื่อมั่นและฟังรัฐบาลบ้างส.โรงแรมไทยเสนอ 4 ข้อกระตุ้นธุรกิจต่อมาเวลา 15.30 น. พล.อ.ประยุทธ์เดินทางไปพบและหารือร่วมกับคณะกรรมการสมาคมโรงแรมไทย ที่สมาคมโรงแรมไทย ถนนราชดำเนิน ใช้เวลารวม 50 นาที โดยนายสุรพงษ์ เตชะหรูวิจิตร ที่ปรึกษากิตติมศักดิ์สมาคมโรงแรมไทย เปิดเผยว่า ได้นำเสนอหัวข้อตามที่นายกรัฐมนตรีได้ให้โจทย์มาก่อนว่า สิ่งที่เดือดร้อนที่สุดคืออะไร สิ่งที่รัฐบาลออกมาตรการไปแล้วดีหรือไม่ดี และทำอย่างไรจะกระตุ้นธุรกิจกลับมาได้เร็วที่สุด โดยสมาคมโรงแรมได้เสนอรวม 4 หัวข้อ ประกอบด้วย 1.เป็นการทำให้เกิดความต้องการใช้บริการโรงแรม ประกอบด้วย ขอให้จัดงบประชุมสัมมนาของภาครัฐ ให้องค์การบริหารส่วนจังหวัด (อบจ.) และองค์การบริหารส่วนตำบล (อบต.) จัดสัมมนาข้ามภูมิภาค ให้ออกมาตรการทางภาษีให้บริษัทเอกชนนำค่าใช้จ่ายจากการจัดประชุมสัมมนา ไปหักลดหย่อนภาษีได้ 2 เท่า ตั้งแต่วันที่ 1 ก.ค.2563-31 ธ.ค.2564 และให้บุคคลธรรมดานำค่าใช้จ่ายจากการท่องเที่ยวไปหักภาษีได้ 2 เท่า ในวงเงิน 30000 บาทต่อปี ในระยะเวลาเดียวกัน โดยทั้งหมดต้องเข้าพักโรงแรมที่ถูกกฎหมายเท่านั้นเลื่อนจ่ายภาษีช่วงปิดชั่วคราวข้อเสนอที่ 2 ขอให้รัฐบาลเข้มงวดโรงแรมที่ไม่มีใบอนุญาต เพื่อให้คนมาใช้โรงแรมที่ถูกกฎหมาย เวลาจับกุมขอให้จับตาม พ.ร.บ.โรงแรม และ พ.ร.บ.การควบคุมอาคาร และทุกครั้งให้ระงับการใช้อาคาร พร้อมกับเสนอให้เพิ่มโทษโรงแรมที่ไม่มีใบอนุญาต จากจำคุก 1 ปี ปรับ 2 หมื่นบาทและปรับเพิ่มอีกวันละ 1 หมื่นบาท ขอให้เปลี่ยนการปรับเป็น 2 หมื่นถึง 2 แสนบาท รวมทั้งขอให้ในการโฆษณาโรงแรมรวมทั้งการขายผ่านระบบออนไลน์ จะต้องใส่หมายเลขผู้ประกอบการด้วยทุกครั้ง ข้อเสนอที่ 3 ขอให้พิจารณาภาษีสนับสนุนการลงทุนเพื่อพัฒนาปรับปรุงโรงแรม การป้องกันภัยโควิด-19 และซื้อเครื่องจักรใหม่ โดยนำค่าใช้จ่ายไปหักภาษีได้ 3 เท่า ตั้งแต่วันที่ 1 มี.ค.63-31 ธ.ค.64 ข้อเสนอที่ 4 ขอเลื่อนการจ่ายภาษีตาม พ.ร.บ.ที่ดินและสิ่งปลูกสร้าง ในช่วงการปิดกิจการโรงแรมชั่วคราว เพราะเดิมการจ่ายตามภาษีโรงเรือนจะคิดจากรายได้ ขณะที่ตามกฎหมายใหม่คิดจากมูลค่าที่ดินของโรงแรมถ้าคุมเชื้อได้ให้เลิกกักตัว นทท.นายสุรพงษ์กล่าวต่อว่า นอกจากนี้ ได้พูดคุยถึงนโยบายรัฐบาลที่ออกมาว่ามีอะไรถูกใจ อะไรไม่ถูกใจ สมาคมโรงแรมได้ชมการควบคุมโรคของรัฐบาลว่าทำได้ดีอยู่แล้ว แต่ในการพิจารณาเปิดน่านฟ้าต่อไปให้นักท่องเที่ยวต่างชาติเข้ามาได้ต้องควบคุมให้ดี และต้องยกเลิกมาตรการกักตัว 14 วัน เช่น หากจีนและไทยต่างดูแลการแพร่ระบาดของโรคได้ดีแล้ว ระหว่าง 2 ประเทศนี้ หากมีระบบการทำเอกสารรับประกัน นักท่องเที่ยวจากจีนก็ไม่ต้องถูกกักตัว 14 วันเป็นต้น ส่วนเอกสารรับประกันจะเป็นอย่างไร อยู่ที่กระทรวงสาธารณสุขกำหนด อีกทั้งได้ขอให้รัฐบาลออกแนวทางปฏิบัติให้กับสำนักงานประกันสังคมแต่ละจังหวัด เพราะตอนนี้มีหลายจังหวัดไม่ยอมวินิจฉัยการว่างงานที่มาจากเหตุสุดวิสัยให้กับลูกจ้างของโรงแรมที่ปิดกิจการชั่วคราว เพื่อจ่ายเงินว่างงานให้ 62% ของค่าจ้างรายวัน อ้างว่าส่วนกลางยังไม่ให้แนวปฏิบัติมา ทำให้วินิจฉัยให้ไม่ได้ทวงเงิน กห.ค่า State Quarantineที่ปรึกษากิตติมศักดิ์สมาคมโรงแรมไทยเปิดเผยต่อว่า สุดท้ายได้แจ้งนายกฯว่าโรงแรมที่เข้าร่วมเป็นศูนย์กักตัวของภาครัฐ หรือ State Quarantine ยังไม่ได้เงินจากกระทรวงกลาโหมเลย เพราะงบยังไม่ถูกส่งมา ได้คุยกับทีมของกระทรวงกลาโหมแล้วขอให้วางบิลกลับมา เมื่องบอนุมัติมา จะเบิกจ่ายได้ทันที ตรงนี้นายกฯได้ถามขึ้นมาว่าคุยกันแล้วใช่ไหมพร้อมพูดแซวตัวเองว่าใครเป็นรัฐมนตรีกลาโหมมท.สั่งทุก จว.ตั้ง ศปก.ควบคุมโรควันเดียวกัน มีรายงานจากกระทรวงมหาดไทย นายฉัตรชัย พรหมเลิศ ปลัดกระทรวงมหาดไทยส่งหนังสือด่วนที่สุด ลงวันที่ 7 พ.ค. ถึงผู้ว่าราชการ ทุกจังหวัด ขอให้จังหวัดดำเนินการตั้งศูนย์ปฏิบัติการควบคุมโรค (ศปก.) ในแต่ละระดับ โดยผู้ว่าราชการจังหวัดเป็นผู้แต่งตั้งศูนย์ปฏิบัติการควบคุมโรคจังหวัด (ศปก.จ.) นายอำเภอเป็นผู้แต่งตั้งศูนย์ปฏิบัติการควบคุมโรคอำเภอ (ศปก.อ.) และศูนย์ปฏิบัติการควบคุมโรคตำบล (ศปก.ต.) และนายกเทศมนตรีเทศบาล เทศบาลเมืองเป็นผู้แต่งตั้งศูนย์ปฏิบัติการควบคุมโรคเทศบาลนคร เทศบาลเมือง (ศปก.ทน. ศปก.ทม.) ตามโครงสร้างและอำนาจหน้าที่ที่กระทรวงมหาดไทยกำหนด พร้อมกำกับดูแลติดตามการดำเนินงานให้เป็นไปตามมาตรการป้องกันโรคในพื้นที่โดยเคร่งครัด มีอำนาจหน้าที่ คือ 1.ดำเนินการตามอำนาจหน้าที่ที่กำหนดไว้ในคำสั่ง ศบค. เรื่องแนวปฏิบัติตามข้อกำหนดในมาตรา 9 ของ พ.ร.ก.ฉุกเฉิน 2.ปฏิบัติหน้าที่อื่นตามที่ผู้ว่าราชการจังหวัดมอบหมายศบค.ชมผู้ประกอบการร่วมมือก่อนหน้านี้ เมื่อเวลา 11.30 น. ที่ศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. ทำเนียบรัฐบาล นพ.ทวีศิลป์ วิษณุโยธิน โฆษก ศบค. แถลงว่า ผลการตรวจกิจการ กิจกรรมที่ได้รับการผ่อนปรนในวันที่7 พ.ค. ตรวจ 15414 แห่ง ปฏิบัติตาม 14993 แห่ง ไม่ปฏิบัติตาม 421 แห่ง คิดเป็น 2.73% ถือว่าลดลงกว่าวันที่ผ่านมา ผู้ประกอบการให้ความร่วมมือมากขึ้น ย้ำว่าเราไม่ต้องการลงโทษผู้ที่ฝ่าฝืน แต่ต้องการทำให้เกิดความปลอดภัย ถ้าทำดีแล้วก็ให้ทำต่อ ถ้าทำไม่ดีก็ปิดเพื่อให้ปรับปรุงให้ดีแล้วมาเปิดใหม่ ดังนั้น หากอยากเปิดพื้นที่กันมากๆฝากให้ช่วยกันทำทั้งมาตรการหลักและมาตรการเสริมเกิน 90% หรือ 100%อุตตม หาวิธีช่วย 1.7 ล.คน ชวด 5 พันด้านนายอุตตม สาวนายน รมว.คลัง เผยถึงความคืบหน้ามาตรการเยียวยา 5000 บาทว่า จากจำนวนผู้ที่ลงทะเบียนมีผู้เข้าข่ายได้รับสิทธิ์จากเงินเยียวยาทั้งหมด 16 ล้านคน ส่วนกลุ่มที่ลงทะเบียนไม่สำเร็จ เพราะข้อมูลบัตรประชาชนไม่ถูกต้อง จัดอยู่ในกลุ่มที่ถือว่าลงทะเบียนไม่ผ่านประมาณ 1.7 ล้านคนนั้น กระทรวงการคลังจะตรวจสอบข้อมูลในเบื้องต้น ก่อนส่งให้หน่วยงานที่เกี่ยวข้องตรวจสอบข้อมูล เพื่อหามาตรการช่วยเหลือคนกลุ่มนี้ต่อไปยัน นศ.ทำงานหาเงินเรียนได้สิทธิ์รมว.คลังกล่าวต่อว่า ส่วนกรณีกองทุนการออมแห่งชาติ หรือ กอช. ออกข่าวว่าจะมีการเปิดลงทะเบียนใหม่ในมาตรการเยียวยากลุ่มผู้ประกอบอาชีพอิสระ นักเรียนและนักศึกษาพาร์ตไทม์นั้น ยืนยันว่าไม่มีการเปิดลงทะเบียนใหม่ หลังจากปิดลงทะเบียนไปเมื่อวันที่ 22 เม.ย. และการจ่ายเงินจะยึดเกณฑ์จากการประกอบอาชีพเป็นหลัก หากนักศึกษาทำงานด้วยเพื่อเก็บเงินไปเรียน กรณีนี้ได้รับเงินเยียวยาแน่นอน แต่นักศึกษาจะต้องลงทะเบียนไว้ในเว็บเราไม่ทิ้งกัน.com อยู่ก่อนแล้ว ถ้ายังไม่ได้รับเงินก็สามารถยื่นทบทวนสิทธิ์ได้ถึงวันที่ 10 พ.ค.63 ส่วนนักศึกษาพาร์ตไทม์ที่ยังไม่ลงทะเบียนถือว่าไม่ได้รับสิทธิ์ตามระเบียบอาทิตย์หน้าจ่ายครบ 13.4 ล.คนด้านนายธนกร วังบุญคงชนะ เลขานุการ รมว.คลัง กล่าวว่า ขณะนี้มีผู้ผ่านเกณฑ์ได้รับสิทธิ์เยียวยา 5000 บาท 13.4 ล้านคนแล้ว กระทรวงการคลังได้จ่ายเงินเยียวยาไปแล้วกว่า 11 ล้านคน และจะจ่ายให้ครบ 13.4 ล้านคนภายในสัปดาห์หน้า อย่างไรก็ตาม ในส่วนของประชาชนที่มาร้องทุกข์ที่กรมประชาสัมพันธ์นั้น ส่วนหนึ่งเป็นกลุ่มที่ลงทะเบียนไม่สำเร็จเพราะข้อมูลบัตรประชาชนไม่ถูกต้อง ถือว่าลงทะเบียนไม่ผ่าน มีอยู่ประมาณ 1.7 ล้านคน ซึ่งไม่ได้เข้าไปสู่กระบวนการคัดกรอง กระทรวงการคลังกำลังพิจารณาหาแนวทางช่วยเหลืออยู่ต่อไปย้ำทบทวนสิทธิ์ได้ถึง 15 พ.ค.เลขาฯ รมว.คลังกล่าวต่อว่า อยากจะย้ำว่าใครที่ต้องการทบทวนสิทธิ์ขอให้รีบไปลงทะเบียนในเว็บ เราไม่ทิ้งกัน.com ภายในวันที่ 10 พ.ค. ถ้าหากลงไม่ทันสามารถเดินทางมาที่กรมประชาสัมพันธ์ เพื่อยื่นทบทวนสิทธิ์ได้ทางเอกสารถึงวันที่ 15 พ.ค.63 บางรายเมื่อส่งข้อมูลแล้วไม่มีผู้พิทักษ์สิทธิ์ติดต่อไปก็ไม่ต้องตกใจ เพราะในระบบอาจจะตรวจสอบข้อมูลเรียบร้อยแล้ว ผู้ที่ยื่นทบทวนสามารถรอรับเงินโอนเข้าบัญชีได้เลยร้องเรียนเริ่มน้อยหลังเงินเข้า บช.สำหรับบรรยากาศที่ลานจอดรถกรมประชาสัมพันธ์ในวันเดียวกัน มีประชาชนมาร้องทุกข์เรื่องเงินเยียวยาค่อนข้างน้อยกว่าช่วงที่ผ่านมา โดยมีผู้มาต่อคิวร้องทุกข์พันกว่าคนเท่านั้น จากช่วงที่ผ่านมามีคนมาร้องเรียนถึง 3000 คน เนื่องจากประชาชนที่ลงทะเบียนที่ผ่านสิทธิ์เริ่มได้รับเงินในบัญชีแล้ว ทำให้ผู้ที่มาร้องเรียนมาน้อยลง ประกอบกับช่วงแรกที่เปิดโต๊ะรับเรื่องร้องเรียนประชาชนแห่กันมาจำนวนมากโดยเจ้าหน้าที่รับเรื่องร้องเรียนคาดว่าจะสามารถเคลียร์ประชาชนที่มารับเรื่องร้องทุกข์ได้เสร็จสิ้นภายใน 16.00 น.แม่ค้าหมูปิ้งร่ำไห้อุ้มลูกทวงสิทธิ์น.ส.สมบุญ แสงอาทิตย์ อาชีพขายหมูปิ้งอุ้มลูกวัย 2 เดือน มายื่นขอทบทวนสิทธิ์ เล่าให้ทีมข่าวไทยรัฐทีวีฟังด้วยน้ำตาว่า ลงทะเบียนตั้งแต่วันที่ 28 มี.ค.แต่ระบบแจ้งว่าหมายเลขบัตรประชาชนไม่ถูกต้อง ไม่พบข้อมูลลงทะเบียน วันนี้มายื่นขอรับเงินเยียวยาเนื่องจากครอบครัวลำบากมาก สามีที่เป็นเสาหลักของครอบครัวถูกให้ออกจากงาน ตอนนี้รับจ้างทั่วไปรายได้วันละ 300 บาท แต่ต้องเลี้ยงดูทั้งครอบครัว ตัวเองช่วยอะไรก็ไม่ได้ ขายหมูปิ้งก็ไม่ได้ เพราะพิษโควิด-19 และต้องเลี้ยงลูก หวังได้รับเงินเยียวยาห้าพันบาทไปแบ่งเบาค่าใช้จ่ายในครอบครัวเกษตรกรไม่มี บช.ธกส.ทยอยแจ้งเว็บขณะที่นายอภิรมย์ สุขประเสริฐ ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า หลังจากที่ ธ.ก.ส.เปิดให้เกษตรกรที่ได้รับสิทธิเยียวยา 5000 บาท จำนวน 3 เดือน ที่ไม่มีบัญชี ธ.ก.ส.ไปแจ้งในเว็บไซต์ www.เยียวยาเกษตรกร.comตั้งแต่เวลา 20.00 น. วันที่ 7 พ.ค. พบว่ามีเกษตรมาแจ้งบัญชีแล้ว 200000 ราย จากตัวเลขของเกษตรกรที่ไม่มีบัญชีของ ธ.ก.ส.ทั้งสิ้น 400000 ราย คาดว่า 200000 รายที่เหลือจะเข้ามาแจ้งบัญชีครบในเร็วๆนี้ย้ำไม่ใช่เว็บรับลงทะเบียนเยียวยาส่วนเกษตรกรที่มีบัญชี ธ.ก.ส.อยู่แล้วไม่ต้องดำเนินการใด เพราะขณะนี้กระทรวงเกษตรกรฯส่งรายชื่อเกษตรกรที่จะได้รับเงินมาให้แล้ว 8.3 ล้านราย ธ.ก.ส.จะนำรายชื่อดังกล่าวไปตรวจสอบกับการจ่ายเงินเยียวยา 5000 บาท ของอาชีพอิสระ โดย ธ.ก.ส.เตรียมจ่ายเงินให้เกษตรกรวันแรกวันที่ 15 พ.ค.นี้ จำนวน 1 ล้านราย อยากทำความเข้าใจกรณีของ www.เยียวยาเกษตรกร.comว่าเป็นเพียงช่องทางในการแจ้งบัญชีธนาคาร สำหรับเกษตรกรที่ไม่มีบัญชีของ ธ.ก.ส.และช่องทางในการตรวจสอบเงินในมาตรการเท่านั้น ไม่ใช่การลงทะเบียนเกษตรกรเพื่อรับเงินเยียวยา โดยการลงทะเบียนเกษตรกรและการคัดกรองเกษตรกรนั้นดำเนินการโดยกระทรวงเกษตรและสหกรณ์สั่ง 7 หน่วยงานรอรับเรื่องร้องเรียนวันเดียวกัน นายอนันต์ สุวรรณรัตน์ ปลัดกระทรวงเกษตรฯกล่าวว่า สั่งการให้ 7 หน่วยงานที่เป็นนายทะเบียนรับขึ้นทะเบียนเกษตรกร ได้แก่ กรมส่งเสริมการเกษตร กรมหม่อนไหม กรมประมง กรมปศุสัตว์ โรงงานยาสูบ สำนักงานอ้อยและน้ำตาลทราย และการยางแห่งประเทศไทย (กยท.) ให้ตั้งหน่วยงานเตรียมรับการร้องเรียน หรืออุทธรณ์ กรณีเกษตรกรอาจไม่พอใจ หรืออาจตกหล่น ไม่ได้รับเงินเยียวยาเกษตรกรจากรัฐบาลจำนวน 5000บาทระยะเวลา 3 เดือน แต่ต้องรอให้ประกาศรายชื่อ และจ่ายเงินผ่านพ้นไปก่อนอ้างเสี่ยงผิด ก.ม.ถ้าเยียวยาชาวนาสำหรับกลุ่มเกษตรกรที่ไม่เคยมีทะเบียน รัฐบาลให้โอกาสขึ้นทะเบียนเพิ่มภายในวันที่ 15 พ.ค.63 ส่วนที่ชาวนาบางส่วนอาจมีปัญหาเกี่ยวกับการขึ้นทะเบียนใหม่ เพราะเป็นช่วงฤดูแล้ง ยังไม่สามารถทำนาได้ จึงไม่มีพืชในแปลงมายืนยัน ต้องเห็นใจข้าราชการด้วย เพราะหากลงทะเบียนให้ จะเอาอะไรมายืนยันว่ากลุ่มคนเหล่านั้นเป็นเกษตรกรจริง เมื่อไม่มีข้าวในนา เบื้องต้นคือไม่ใช่ชาวนา ไม่ใช่เกษตรกร เพราะโครงการนี้ เป็นโครงการเยียวยาเกษตรกร หากเกษตรจังหวัด หรือเกษตรอำเภอ ให้ลงทะเบียนไป ได้เงินเยียวยาไปแล้วเกิดไม่ปลูกข้าว ข้าราชการก็ทำผิดกฎหมาย แบบนี้ใครจะรับผิดชอบจุรินทร์ จ่อพักหนี้เกษตรกร 1 ปีขณะที่ น.ส.รัชดา ธนาดิเรก รองโฆษกประจำสำนักนายกรัฐมนตรี เปิดเผยว่า เมื่อวันที่ 7 พ.ค.นายจุรินทร์ ลักษณวิศิษฏ์ รองนายกฯ และ รมว.พาณิชย์ เป็นประธานการประชุมคณะกรรมการกองทุนฟื้นฟูและพัฒนาเกษตรกรเพื่อพิจารณาแนวทางการช่วยเหลือเกษตรกรลูกหนี้กองทุนฯที่ได้รับผลกระทบจากสถานการณ์โควิด โดยสั่งการให้สำนักงานกองทุนฯแก้ระเบียบคณะกรรมการกองทุนฯ 2 ฉบับเพื่อออกมาตรการพักชำระหนี้เงินต้นและดอกเบี้ย แก่เกษตรกรและองค์กรเกษตรกรที่เป็นลูกหนี้กองทุนฯ เบื้องต้นจะพักชำระหนี้ 1 ปีบรรเทาความเดือดร้อนให้เกษตรกร 4.5 หมื่นราย และมาตรการอื่นผ่านองค์กรเกษตรช่วยเหลือสมาชิกกองทุนฯในการประกอบอาชีพอีก 20000 รายบอร์ดประกันสังคมไม่โอชดเชย 75%อีกด้านหนึ่งในมาตรการของรัฐเยียวยาผู้ได้รับผลกระทบจากพิษโควิด-19 นางอรุณี ศรีโต กรรมการประกันสังคมฝ่ายลูกจ้าง กล่าวถึงการประชุมบอร์ดประกันสังคมเมื่อวันที่ 7 พ.ค.ว่า ได้พิจารณาเรื่องที่ ม.ร.ว.จัตุมงคล โสณกุล รมว.แรงงาน แถลงกับสื่อมวลชน เตรียมเสนอคณะรัฐมนตรีพิจารณาจ่ายเพิ่มเงินชดเชยว่างงานจากเหตุสุดวิสัยให้ผู้ประกันตนมาตรา 33 จากเดิม 62% ของเงินเดือนที่กำหนดเพดานไว้ไม่เกิน 15000 บาท เป็น 75% ที่ประชุมไม่เห็นด้วย เรื่องนี้ค่อนข้างละเอียดอ่อน บอร์ดประกันสังคมกังวลเรื่องอนาคตของเงินประกันสังคมที่เป็นเงินของผู้ประกันตนที่สะสมไว้ในอนาคต หากมีการใช้จ่ายภายใต้เงื่อนไขที่ไม่รัดกุม ไม่เป็นไปตามเจตนารมณ์ของกฎหมายประกันสังคมจะเกิดความเสียหาย หากเงินกองทุนว่างงานหมด แต่ในปี 2564-2565 เกิดมีการว่างงานเป็นล้านๆคน ถามว่ารัฐบาลจะมาจ่ายให้หรือไม่ รมว.แรงงาน มีเจตนาดี แต่โดยหลักการเรื่องนี้จะต้องคุยกันในที่ประชุมบอร์ดประกันสังคมด้วยระบบไตรภาคีเผยไม่สบายใจตั้งแต่เพิ่ม 62%นางอรุณีกล่าวว่า เรามีความไม่สบายใจตั้งแต่ครั้งก่อนที่บอร์ดประกันสังคมมีมติให้จ่ายเงินกรณีว่างงานจากเหตุสุดวิสัย 50% แต่ รมว.แรงงาน ใช้ อำนาจเพิ่มให้เป็น 62% ถ้ารัฐบาลสั่งให้หยุดกิจการเนื่องจากสถานการณ์โควิด-19 เราไม่ขัดข้องที่จะจ่ายเงินชดเชย แต่ผู้ประกอบการที่ฉวยโอกาสเนื่องจากขายของไม่ดีแล้วหยุดงาน มาผสมโรงรับเงินชดเชยประกันสังคม 62% ต้องนึกถึงผู้ใช้แรงงานและนายจ้างที่เป็นเจ้าของเงิน และมีรัฐบาลมาช่วยเหลือเพียงเล็กน้อย ต้องฟังเสียงเจ้าของสิทธิคือผู้ประกันตนทั้ง 15 ล้านคน รมว.แรงงาน อย่าทำให้กระบวนการแรงงานไม่สบายใจ และมีความรู้สึกว่าใช้อำนาจเกินเลย ไม่เช่นนั้นแรงงานอาจจะออกมาต่อว่าแล้วจะเกิดความรู้สึกไม่สบายใจ เพราะกระบวนการแรงงานมีสิทธิชอบธรรมในการปกป้องเงินกองทุนประกันสังคมถ้าอยากเพิ่ม 75% ต้องไปของบ รบ.นางอรุณีกล่าวอีกว่า กองทุนประกันสังคมมีหลายกอง แยกเป็นกองใครกองมัน กรณีว่างงานมีเพียง 1.6 แสนล้านบาท จะมาบอกว่ากองนั้นเหลือเยอะ แล้วนำมาใช้ก่อนไม่ได้ โดยเฉพาะกรณีชราภาพ ที่มีเจตนาให้ผู้ใช้แรงงานได้ใช้เมื่อเกษียณอายุ ดังนั้น ไม่ว่าจะเป็นในส่วนของดอกผลกองทุน ไม่อยากให้ไปยุ่งเกี่ยว เพราะเงินในส่วนนี้จะช่วยให้คนที่ทำงานมาชั่วชีวิตได้รับเงินบำนาญเพิ่มมากขึ้น หาก รมว. แรงงานยังยืนยันที่จะเสนอเรื่องนี้ให้ ครม. พิจารณา ลำพังบอร์ดประกันสังคมฝ่ายลูกจ้างและนายจ้าง คงทำอะไรไม่ได้มาก แต่ว่าเมื่อเรายืนยันเจตนารมณ์คนงานจะออกมาปกป้องเงินของเขาเอง ไม่ให้มือที่มองไม่เห็นมาล้วงเอาไปโดยผิดหลักการ ขณะนี้คนงานเริ่มไม่สบายใจ หากมากกว่านี้อาจจะเกิดม็อบแรงงานได้ หาก รมว.แรงงาน อยากเพิ่มเงินชดเชยเป็น 75% ต้องไปของบจากรัฐบาล จากนายกฯให้มาเติมในส่วนที่บอร์ดประกันสังคมมีมติให้ไปก่อนหน้านี้ แม้กระทั่งเงินสมทบที่รัฐบาลค้างชำระก็ต้องไปทวงคืน เพราะเงินกองทุนประกันสังคมเริ่มร่อยหรอ แต่ทุกวันนี้รัฐบาลกำลังผลักภาระให้กับสำนักงานประกันสังคมปล่อยกู้ 3 หมื่นล้านป้องกันว่างงานนางพิศมัย นิธิไพบูลย์ หัวหน้าผู้ตรวจราชการกรม สำนักงานประกันสังคม (สปส.) ในฐานะโฆษก สปส.เปิดเผยว่า เพื่อช่วยเหลือผู้ประกอบการจากผลกระทบโควิด-19 สปส.มีโครงการสินเชื่อส่งเสริมการจ้างงาน วงเงินไม่เกิน 30000 ล้านบาท ให้สถานประกอบการกู้เป็นทุนเสริมสภาพคล่องเพื่อให้มีการจ้างงานอย่างต่อเนื่อง โดยเป็นการกู้เพื่อ Refinance ไม่เกินร้อยละ 50 ของวงเงินปล่อยกู้ของแต่ละธนาคารที่เข้าร่วมโครงการขณะนี้มี 2 ธนาคาร ได้แก่ ธนาคารเพื่อการส่งออกและนำเข้าแห่งประเทศไทย (EXIM BANK) วงเงินสินเชื่อ 2000 ล้านบาท และธนาคารยูโอบี จำกัด (มหาชน) วงเงินสินเชื่อ 2000 ล้านบาท มีระยะเวลายื่นขอกู้ถึง 31 ธ.ค. หรือจนกว่าเงินจะหมด โดยสถานประกอบการที่มีลูกจ้างไม่เกิน 50 คน กู้ไม่เกิน 5 ล้านบาท มีลูกจ้าง 51-200 คน กู้ไม่เกิน 10 ล้านบาท และมีลูกจ้างเกิน 200 คน กู้ไม่เกิน 15 ล้านบาท หากมีหลักทรัพย์ค้ำประกันอัตราดอกเบี้ยร้อยละ 3 คงที่ 3 ปี ไม่มีหลักทรัพย์ค้ำประกันหรือใช้บุคคลค้ำประกันอัตราดอกเบี้ยร้อยละ 5 คงที่ 3 ปี สถานประกอบการที่เข้าร่วมโครงการต้องขึ้นทะเบียนกับสำนักงานประกันสังคม และต้องรักษาลูกจ้างไม่น้อย กว่าร้อยละ 80 ของจำนวนลูกจ้างในวันที่ได้รับสินเชื่อตลอดอายุโครงการ 3 ปี เพื่อไม่ให้มีการเลิกจ้างงานยังคุมเข้มผู้ประกอบการขนส่งส่วนเรื่องของการเดินทางหลังมีมาตรการผ่อนปรน นายชัยวัฒน์ ทองคำคูณ ปลัดกระทรวงคมนาคมกล่าวว่า การจัดการขนส่งสาธารณะทางบก ทางราง ทางน้ำ และทางอากาศ มีการออกประกาศ คำสั่ง ควบคุมพื้นที่ ควบคุมกิจกรรม และกำหนดเวลาการเดินทางในช่วงเวลาเคอร์ฟิว โดยกระทรวงคมนาคมออกคำสั่งให้ผู้ประกอบการรถโดยสารระหว่างจังหวัดงดเดินรถ 203 เส้นทาง จาก 800 กว่าเส้นทาง ขณะที่การเดินทางโดยรถไฟระหว่างจังหวัด จากปกติวันละ 500 ขบวน ลดลงเหลือ 43 ขบวนต่อวัน และวิ่งระยะทางไม่เกิน 300 กิโลเมตรเท่านั้น เนื่องจากติดช่วงเวลาเคอร์ฟิวบีทีเอสให้ขึ้นได้ 250 คน/ขบวนปลัดกระทรวงคมนาคมเผยอีกว่า ส่วนกรณีวันที่ 5 พ.ค. ที่มีประชาชนใช้บริการรถไฟฟ้าบีทีเอส หนาแน่นและแออัดนั้น ต้องขออภัยและขอชี้แจง เนื่องจากเกิดความขัดข้องของระบบ ไม่สามารถเดินรถได้ 3-4 ขบวน การควบคุมการเว้นระยะห่างทางสังคมทำได้ยากมาก เป็นบทเรียนสำคัญ และวันที่ 6 พ.ค. ที่เป็นวันหยุด ได้ให้หน่วยงานจัดเตรียมระบบซักซ้อมการเว้นระยะห่างทางสังคม มีประชาชนให้ความร่วมมือ และปฏิบัติตามข้อแนะนำต่างๆที่กำหนดไว้ ปกติรถไฟฟ้าบีทีเอส 1 ขบวน บรรจุผู้โดยสารได้ 1000-1100 คน แต่เมื่อมีมาตรการเว้นระยะห่างทางสังคม ผู้โดยสารจึงเหลือเพียง 250 คนเท่านั้น เพื่อลดความเสี่ยงจากการติดเชื้อ ระบบขนส่งสาธารณะด้านอื่น ทั้งรถโดยสารประจำทาง การโดยสารทางเรือ จะใช้มาตรการเดียวกันสนามบิน 18 แห่งรองรับบินใน ปท.นายชัยวัฒน์กล่าวอีกว่า ส่วนรถไฟฟ้าใต้ดินที่ไม่เพียงพอต่อการให้บริการ ต้องเพิ่มความถี่ของการเดินรถให้เพียงพอหรือไม่นั้น ความจำเป็นในการเว้นระยะห่างต้องมี และเมื่อมีคนใช้บริการมากขึ้นจำเป็นต้องปรับขบวน เพิ่มขีดการเดินรถให้เต็มพิกัด แต่ต้องเว้นระยะเวลาการให้บริการในแต่ละช่วงขบวนอย่างน้อยไม่ต่ำกว่า 3 นาที ถ้าน้อยกว่านี้อาจเกิดความไม่ปลอดภัย ส่วนการเดินทางทางอากาศในเดือน พ.ค. มี 5 สายการบินจะเปิดให้บริการ ในพื้นที่ท่าอากาศยาน 18 แห่ง เพื่อรองรับผู้โดยสารเดินทางในประเทศเท่านั้น ตั้งแต่เวลา 07.00-19.00 น. เพื่อให้เหลือเวลาก่อนเวลาเคอร์ฟิวพณ.แถลงจับตุนแมสก์เพิ่มด้านนายสุพพัต อ่องแสงคุณ โฆษกกระทรวงพาณิชย์ (พณ.) และหัวหน้าฝ่ายสร้างการรับรู้และประชาสัมพันธ์ ศูนย์ปฏิบัติการด้านการควบคุมสินค้า (ศปส.) เปิดเผยถึงผลการปฏิบัติการกรณีสินค้าอุปโภคบริโภคและเวชภัณฑ์ของกระทรวงพาณิชย์ว่า ระหว่างวันที่ 5-7 พ.ค. กระทรวงพาณิชย์ได้ร่วมกับหน่วยงานที่เกี่ยวข้อง จับกุมผู้กระทำความผิดตาม พ.ร.บ.ว่าด้วยราคาสินค้าและบริการ พ.ศ.2542 โดยจับกุมผู้กระทำความผิดกรณีหน้ากากอนามัย เจลล้างมือและแอลกอฮอล์ เพิ่มอีก 4 ราย แบ่งเป็น กทม. 3 ราย จ.อุบลราชธานี 1 ราย ทำให้สถิติการจับกุมผู้กระทำความผิดกรณีหน้ากากอนามัย เจลล้างมือและแอลกอฮอล์ มีจำนวนเพิ่ม 417 ราย แยก เป็น กทม. 186 ราย และ ตจว. 231 ราย สำหรับสถานการณ์การจำหน่ายไข่ไก่ในขณะนี้ โดยรวมความ ต้องการซื้อไข่ไก่ลดลงจนเข้าสู่ภาวะปกติ ประชาชนซื้อเท่าที่พอเพียงต่อการบริโภค ทั้งนี้ หากพบการกักตุนสินค้าหรือขายสินค้าแพงเกินจริง สามารถร้องเรียนได้ที่สายด่วนกรมการค้าภายใน 1569 สำนักงานพาณิชย์จังหวัด หรือศูนย์ดำรงธรรมจังหวัดศบค.ชี้จับกลุ่มดื่มเหล้ายังอันดับ 1ก่อนหน้านี้เมื่อเวลา 11.30 น. ที่ศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. ทำเนียบรัฐบาล นพ.ทวีศิลป์ วิษณุโยธิน โฆษก ศบค. แถลงว่า ผลการปฏิบัติการงานด้านความมั่นคงในช่วงเคอร์ฟิวคืนวันที่ 7 พ.ค. ต่อเนื่องเช้าวันที่ 8 พ.ค. มีผู้กระทำผิดชุมนุม มั่วสุม 126 ราย การดื่มสุรายังเป็นอันดับหนึ่ง ออกนอกเคหสถาน 610 ราย ขอเน้นย้ำว่าแม้จะมีการผ่อนคลายแต่ต้องจำกัดพฤติกรรมในบางส่วน ต้องไม่ผิดกฎหมาย ไม่แพร่กระจายเชื้อศาลยโสธรปรับ 1 พันไม่ใส่แมสก์ที่ศาลจังหวัดยโสธร ศาลพิพากษาคดีที่อัยการยื่นฟ้องนายเซ็ง ทองคำ อายุ 51 ปี นายบรรหาญ ธิมาชัย อายุ 33 ปี และนายประคอง พูศรี อายุ 39 ปี ฐานฝ่าฝืน พ.ร.ก.ฉุกเฉินนั่งดื่มสุรา และไม่ใส่หน้ากากอนามัยหน้าบ้านเลขที่ 70 หมู่ 17 บ้านคำแดง ต.เดิด อ.เมืองยโสธร เมื่อบ่ายวันที่ 5 พ.ค. พิพากษาจำคุกคนละ 1 เดือน ปรับคนละ 12000 บาท จำเลยให้การรับสารภาพ ลดโทษให้กึ่งหนึ่งคงจำคุก 15 วัน ปรับคนละ 6000 บาท โทษจำคุกรอการลงโทษไว้ 1 ปี ต่อมาช่วงบ่าย ศาลจังหวัดยโสธรอ่านคำพิพากษาคดีที่อัยการเป็นโจทก์ยื่นฟ้องนายประยุทธ์ ยืนยงค์ อายุ 40 ปี คนงานก่อสร้าง เป็นจำเลยในฐานความผิดฝ่าฝืนคำสั่งจังหวัดยโสธรเรื่องให้ผู้ออกนอกเคหสถานสวมใส่หน้ากากอนามัยหรือหน้ากากผ้า เหตุเกิดเมื่อเช้าวันที่ 7 พ.ค. จำเลยไม่สวมหน้ากากอนามัยขณะเดินอยู่ในตลาดใหม่ ต.ในเมือง อ.เมืองยโสธร พิพากษาปรับ 2000 บาท จำเลยรับสารภาพ ลดโทษให้กึ่งหนึ่งคงปรับ 1000 บาท ถือเป็นรายแรกของ จ.ยโสธร ที่ถูกจับข้อหาไม่ใส่หน้ากากอนามัยขณะออกมาเดินตลาดก๊วน ผญบ.เขย่าไฮโลในรีสอร์ตส่วนการจับกุมผู้ฝ่าฝืน พ.ร.ก.ฉุกเฉิน เมื่อเวลา 22.30 น. วันที่ 7 พ.ค. ชุดเคลื่อนที่เร็ว จังหวัด สมุทรสงคราม นายวริศธิ์นันย์ เสือทอง นอภ.บางคนที สนธิกำลังฝ่ายปกครอง ตำรวจ และทหารเข้าปิดล้อมตรวจค้นรีสอร์ตเรือนอธิษฐาน หมู่ 3 ต.โรงหีบ อ.บางคนที หลังได้รับการร้องเรียนว่ามีการตั้งวงดื่มสุราและเล่นพนันไฮโล จับกุมตัวได้ 7 คน ขณะล้อมวงเล่นไฮโลและดื่มสุราอยู่หน้าห้องพัก ในจำนวนนี้มีนายสาคร จันรัศมี ผู้ใหญ่บ้านหมู่ 9 ต.โรงหีบ รวมอยู่ด้วย นอกจากนี้ยังพบนายเวชยันต์ คงประชา นายก อบต.โรงหีบ นอนหลับอยู่ในห้อง เจ้าตัวอ้างว่าเช่าห้องพักรีสอร์ตพักอาศัยเป็นรายเดือน ดื่มสุราตั้งแต่เย็นแต่เลิกดื่มและเข้านอนตั้งแต่ 3 ทุ่มครึ่ง เจ้าหน้าที่ปล่อยตัวไปไม่ได้แจ้งข้อหา จากนั้นนำตัวผู้ต้องหาทั้ง 7 คนไปสอบสวนดำเนินคดีความผิดตาม พ.ร.ก.ฉุกเฉิน และลักลอบเล่นการพนันหลอกเชิดเงินเยียวยาลุงวัย 63ที่ สภ.พระประแดง จ.สมุทรปราการ นายเล็ก ปิ่นปาน อายุ 63 ปี อยู่ห้องเช่าในซอยสุขสวัสดิ์ 70/2 ต.บางครุ เข้าให้ปากคำเพิ่มเติมต่อ พ.ต.ท.สายันต์ ภูพรรนา สว. (สอบสวน) หลังเข้าแจ้งความเมื่อวันที่ 6 พ.ค.ว่า ถูก น.ส.น้ำ ไม่ทราบชื่อจริง อายุประมาณ 30-35 ปี หลอกเอาเงินที่ได้รับเยียวยาจากรัฐบาลไป 8000 บาท นายเล็กเผยว่า พักอยู่ห้องเช่าเพียงลำพัง เมื่อวันที่ 4 พ.ค. นำสมุดบัญชีธนาคารไปเช็กยอดเงินผู้สูงอายุ พบมีเงินเข้ามา 10000 บาท เป็นเงินเยียวยาจากรัฐบาลให้ผู้เดือดร้อนจากสถานการณ์โควิดที่หลานชายลงทะเบียนให้ไว้ ตอนแรกไม่รู้ว่าเป็นเงินอะไรเพราะไม่ค่อยรู้หนังสือ นำสมุดธนาคารไปให้ น.ส.น้ำ เพื่อนข้างห้องช่วยดู น.ส.น้ำอาสานำบัตรเอทีเอ็มไปกดเงินให้ และนำเงินมาให้ตน 2000 บาท ก่อนที่ น.ส.น้ำกับสามีจะปิดห้องกลับต่างจังหวัด ภายหลังตรวจสอบบัญชีธนาคารถึงทราบว่า น.ส.น้ำกดเงินออกมาทั้งหมด 10000 บาท แต่เอามาให้ตน 2000 บาท เชิดเงินไป 8000 บาท จึงมาแจ้งความให้ตำรวจติดตามตัวมาดำเนินคดีสาวถูกตุ๋นซื้อหน้ากากอนามัยวันเดียวกัน น.ส.ณัฏฐณิชา มีมูล อายุ 33 ปี เข้าแจ้งความ พ.ต.ต.อุทัย อบมาลี สว. (สอบสวน) สภ.เสม็ด อ.เมืองชลบุรี ว่า ทำอาชีพเรือประมงต้องการหาซื้อหน้ากากอนามัยให้สามีและลูกน้องใช้ พบประกาศขายผ่านเฟซบุ๊ก ระบุชื่อ อรุณทิพย์ กำเหนิดเพ็ชร์ 092-7560410 เห็นมีชื่อและเบอร์โทรศัพท์ชัดเจนจึงมั่นใจ สั่งซื้อหน้ากากอนามัย 20 กล่อง กล่องละ 300 บาท เป็นเงิน 6000 บาท บวกค่าส่งอีก 120 บาท รวม 6120 บาท หลังจากโอนเงินไปเมื่อวันที่ 10 ก.พ. แต่ไม่ยอมส่งสินค้ามาให้ พยายามทวงถามแต่ไม่ได้รับคำตอบ จนกระทั่งปิดเฟซบุ๊กไปและโทรศัพท์ติดต่อไม่ได้ มั่นใจว่าถูกหลอกจึงนำหลักฐานมาแจ้งความให้ตำรวจติดตามตัวเจ้าของเฟซบุ๊กมาดำเนินคดีคัดกรองเข้มละหมาดวันศุกร์ส่วนการละหมาดญุมอะห์ หรือละหมาดวันศุกร์ของชาวมุสลิม เริ่มกลับมาละหมาดเป็นวันแรกหลังจากต้องงดมากว่า 1 เดือนจากมาตรการป้องกันโควิด-19 บรรยากาศตามมัสยิดต่างๆในพื้นที่จังหวัดภาคใต้ทั้งสตูล สงขลา ยะลา ปัตตานี และนราธิวาส มีการคัดกรองอย่างเข้มงวด ทุกคนต้องใส่หน้ากากอนามัย นำผ้าปูรองมาจากบ้าน มีเจ้าหน้าที่ อสม.ตรวจวัดไข้ที่ประตูทางเข้า มีเจลแอลกอฮอล์ล้างมือ ถึงเวลาละหมาดต้องยืนตามระยะห่าง 1-2 เมตร และใช้เวลาที่สั้นกว่าปกติเพื่อไม่ให้มีการรวมตัวกันนานเกินไป อย่างไรก็ตาม แม้จะอนุญาตให้กลับมาละหมาดวันศุกร์ได้อีกครั้ง แต่ยังงดกิจกรรมทางศาสนาหรือกิจกรรมอื่นๆที่รวมกลุ่มและการเลี้ยงละศีลอดในเดือนรอมฎอนพิษณุโลกคลายล็อกขายเหล้าได้สำนักงานประชาสัมพันธ์จังหวัดพิษณุโลก แจ้งผลการประชุมกรรมการโรคติดต่อจังหวัดที่มีนายพิพัฒน์ เอกภาพันธ์ ผวจ.พิษณุโลก เป็นประธานว่า คณะกรรมการพิจารณาแล้วเห็นว่า จ.พิษณุโลก ไม่พบผู้ติดเชื้อโควิด-19 เป็นวันที่ 28 แล้ว จึงมีมติคลายล็อกให้สามารถจำหน่ายสุราได้ มีผลตั้งแต่วันที่ 8 พ.ค. และอีกมติหนึ่งให้คลายล็อกศูนย์ดูแลผู้สูงอายุ จ.พิษณุโลกเปิดให้บริการได้ตามปกติ นพ. รัฐภูมิ ชามพูนท รรท.นายแพทย์สาธารณสุขจังหวัดพิษณุโลก กล่าวว่า ขอประชาชนอย่าประมาทเพราะสาเหตุหลักของผู้ติดเชื้อของไทยมาจากการดื่มสุราและสังสรรค์ นอกจากนี้จะมีเจ้าหน้าที่เข้าไปตรวจร้านอาหารและร้านตัดผมที่เปิดบริการ เพื่อดูมาตรการรักษาความสะอาด การตรวจวัดไข้ รักษาระยะห่าง และมีแอลกอฮอล์ล้างมือ เป็นบรรทัดฐานให้ปลอดจากโรคโควิด-19ตลาดนัดจตุจักรเริ่มคึกคักที่ตลาดนัดสวนจตุจักร พ่อค้าแม่ค้าในตลาดนัดเริ่มทยอยมาเปิดร้านเพื่อนำสินค้าออกมาจัดเรียงให้ เป็นระเบียบก่อนเปิดจำหน่ายเป็นทางการในเช้าวันที่ 9 พ.ค. หลังหยุดขายยาวมากว่า 1 เดือน เนื่องจากมีคำสั่งให้ปิดตลาดนัดทุกแห่งใน กทม.ป้องกันการแพร่ระบาดโรคโควิด-19 สำหรับบางร้านที่จัดหน้าร้านเสร็จ เริ่มมีลูกค้ามาจับจ่ายซื้อสินค้า ที่โดยมากเป็นสินค้าเครื่องอุปโภคและต้นไม้ ขณะที่เจ้าหน้าที่รักษาความสะอาดในตลาดนัดสวนจตุจักร สลับเวรนำยาฆ่าเชื้อมาฉีดพ่นบนพื้นถนน เพื่อความปลอดภัยของประชาชนที่จะเดินทางมาจับจ่ายในช่วงสุดสัปดาห์นี้เจ๊พอนชี้ ลูกค้าหลักต่างชาติหายเจ๊พอน หรือนายศิธร มีชูนึก สาวประเภทสอง เจ้าของร้านอุปกรณ์บำรุงผิว เครื่องสำอาง KAORI SPA โครงการ 17 เล่าว่า ขายของที่นี่มากว่า 20 ปี โรคโควิดทำให้ต้องหยุดขายยาวนานที่สุด เดือดร้อนมากจากการขาดรายได้ เท่าที่สังเกตในสัปดาห์แรกของการเปิดตลาดนัดจตุจักร คาดว่าจะมีผู้ค้ามาเปิดขายเพียงแค่ร้อยละ 30 เพราะช่วงที่ผ่านมาหลายคนไม่มีงานทำต้องเดินทางกลับไปอยู่ภูมิลำเนาในต่างจังหวัด เมื่อมีการประกาศผ่อนปรนก็ยังไม่สามารถกลับเข้ามาใน กทม.เพื่อขายของได้ ด้วยปัจจัยหลายอย่างทั้งการเดินทางข้ามจังหวัดและเรื่องค่าใช้จ่าย ประกอบกับลูกค้าส่วนใหญ่ระยะ หลังๆเป็นลูกค้าชาวต่างชาติร้อยละ 70 ปัจจุบันนับเป็นศูนย์ เพราะไม่สามารถเข้ามาในประเทศได้เหลือเฉพาะลูกค้าชาวไทย ที่กำลังซื้อลดน้อยลงเพราะเศรษฐกิจหยุดชะงักไปนาน ไม่ได้คาดหวังเรื่องกำไรจากการขายเพียงแต่ต้องกลับมาขายเพราะไม่ได้ทำงานมานาน อยากออกมาเจอลูกค้าบ้างมาเข้าสังคมคนในอาชีพเดียวกันเหมือนที่เคยทำมาตลอดบ้าง ปัญหาอีกอย่างคือ ตอนนี้กลางวันอากาศร้อนมาก ประกอบกับระเบียบของตลาดนัดอนุญาตให้ขายได้ถึงแค่ 6 โมงเย็นเท่านั้นคดีเลื่อนมากสุดในประวัติศาสตร์นายสราวุธ เบญจกุล เลขาธิการสำนักงานศาลยุติธรรม เปิดเผยว่า หลังจากที่คณะกรรมการบริหารศาลยุติธรรม หรือ ก.ป.ศ. ที่มีนายไสลเกษ วัฒนพันธุ์ ประธานศาลฎีกา เป็นประธาน ออกประกาศเรื่องการบริหารจัดการคดีภายใต้สถานการณ์วิกฤติโควิด-19 ให้ศาลชั้นต้นทุกศาลเลื่อนนัดพิจารณา ที่นัดไว้ในระหว่างวันที่ 24 มี.ค.-31 พ.ค.นั้น พบมีคดีเลื่อนนัดพิจารณาของศาลชั้นต้นทั่วประเทศ รวม 163620 คดี ทั้งนี้ ก.ป.ศ.ยังมีมติให้เลื่อนคดีจัดการพิเศษที่รับฟ้องใหม่ในเดือน มี.ค.-พ.ค. กำหนดวันนัดพิจารณาคดีเริ่มตั้งแต่เดือน ส.ค.-ก.ย.เป็นต้นไป และศาลอาจกำหนดให้มีการพิจารณาคดีเพิ่มในช่วงนอกเวลาราชการและวันหยุดราชการ ตั้งแต่เดือน มิ.ย. ทั้งนี้ นายสราวุธระบุด้วยว่าการเลื่อนพิจารณาคดีครั้งนี้ถือเป็นการเลื่อนคดีที่มีจำนวนมากที่สุดครั้งหนึ่งในประวัติศาสตร์
นายกรัฐมนตรีเผย 17 พ.ค. เตรียมผ่อนปรนระยะ 2 พร้อมขอบคุณทุกฝ่ายที่ช่วยกันให้ยอดติดเชื้อเหลือ หลักหน่วย จากนั้นเข้าหารือกับสมาคมโรงแรมไทย 
โควิด-19,ข่าวหน้า1,สมาคมโรงแรม,กระตุ้นธุรกิจ,กักตัว 14 วัน,นักท่องเที่ยวจีน,ข่าววันนี้,ข่าวทั่วไป